## Zakon o izmjenama i dopunama Zakona o porezu na dohodak

### NN 106/1996 (17.12.1996.), Zakon o izmjenama i dopunama Zakona o porezu na dohodak

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O POREZU NA DOHODAK**

Proglašavam Zakon o izmjenama i dopunama Zakona o porezu na dohodak,
koji je donio Zastupnički dom Sabora Republike Hrvatske na sjednici 6.
prosinca 1996.

Broj: 01-96-2127/1
Zagreb, 11. prosinca 1996.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O IZMJENAMA I DOPUNAMA ZAKONA O POREZU NA DOHODAK**

Članak 1.

U Zakonu o porezu na dohodak ("Narodne novine", br. 109/93., 95/94.,
25/95. - pročišćeni tekst i 52/95.) u članku 5. stavku 1. riječi: "od 25%
zamjenjuju se riječima: "od 20%".

Članak 2.

U članku 6. stavku 3. iza riječi: "mirovinskog osiguranja" točka se
zamjenjuje zarezom i dodaju se riječi: "i mirovine tuzemnih poreznih obveznika
ostvarene u inozemstvu".

Članak 3.

U članku 17. stavku 1. riječi: "800,00 kuna" zamjenjuju se riječima:
"1.000,00 kuna".

Stavak 5. mijenja se i glasi:

"(5) Najkraći porezno dopustivi rokovi korištenja pojedine dugotrajne
imovine, način otpisa kao i mogućnosti ubrzanog otpisa dugotrajne imovine
uređuju se Pravilnikom o amortizaciji kojeg donosi ministar financija".

Članak 4.

Iza članka 19. ispod podnaslova "Utvrđivanje dohotka od poljoprivrede
i šumarske djelatnosti (članak 11. stavak 3.)" dodaje se članak 19a. koji
glasi:

"Članak 19a.

(1) Obveznik poreza na dohodak od poljoprivrede i šumarstva je osoba
koja obavlja poljoprivrednu, odnosno šumarsku djelatnost i po osnovi obavljanja
te djelatnosti obveznik je poreza na dodanu vrijednost prema Zakonu o porezu
na dodanu vrijednost.

(2) Obvezniku poreza iz stavka 1. ovoga članka utvrđuje se dohodak u
skladu sa člancima od 15. do 19. ovoga Zakona.

(3) Osobe koje obavljaju poljoprivrednu, odnosno šumarsku djelatnost,
a nisu obveznici poreza na dodanu vrijednost prema stavku 1. ovoga članka,
ne plaćaju porez na dohodak od poljoprivrede i šumarstva.

(4) U slučajevima iz stavka 1. ovoga članka porezni obveznik može zahtijevati
plaćanje poreza na dobit umjesto poreza na dohodak, u skladu sa odredbama
članka 14. ovoga Zakona."

Članak 5.

(1) Članci 20. i 21. brišu se.

(2) Članak 22. briše se.

(3) Članci 23., 24., 25., 26., 27., 28. i 29. brišu se.

Članak 6.

Članak 32. mijenja se i glasi:

"(1) Porez na dohodak od imovine plaća se od iznosa najamnine, odnosno
zakupnine umanjenoga za 30%, a kod iznajmljivanja soba i postelja putnicima
i turistima od iznosa najamnine umanjenog za 50% na ime troškova ostvarivanja
dohotka.

(2) Porezni obveznik, koji dohodak od imovine ostvaruje izdavanjem u
najam, odnosno zakup nekretnina a obveznik je poreza na dodanu vrijednost
prema Zakonu o porezu na dodanu vrijednost, utvrđuje dohodak u skladu sa
člancima od 15. do 19. ovoga Zakona.

(3) Porezni obveznik koji dohodak od imovine ostvaruje izdavanjem u
najam odnosno zakup nekretnina, a nije obveznik poreza na dodanu vrijednost,
može na vlastiti zahtjev utvrđivati dohodak u skladu sa člancima od 15.
do 19. ovoga Zakona.

(4) U slučajevima iz stavka 2. i 3. ovoga članka porezni obveznik može
zahtijevati plaćanje poreza na dobit umjesto poreza na dohodak, u skladu
s odredbama članka 14. ovoga Zakona.

(5) Ako više osoba zajedno ostvaruje dohodak od imovine i imovinskih
prava na odgovarajući se način primjenjuju odredbe članka 13. ovoga Zakona."

Članak 7.

U članku 34. stavak 1. mijenja se i glasi:

"(1) Tuzemni porezni obveznici mogu od ukupnih iznosa ostvarenih dohodaka
prema članku 3. stavku 1. ovoga Zakona za svaki mjesec razdoblja za koje
se utvrđuje porez odbiti osnovni osobni odbitak u visini od 800,00 kuna.
Osobni odbitak umirovljenicima priznaje se u visini mirovine a najviše
do 2.000,00 kuna mjesečno."

Članak 8.

U članku 35. stavku 2. riječi: "Zakonu o porezu na dobit" zamjenjuju
se riječima: "propisima o porezu na dobit".

Stavak 3. briše se.

Članak 9.

U članku 36. stavku 3. riječi: "25% zamjenjuju se riječima: "20%".

Članak 10.

U članku 41. stavku 1. riječi: "isplatitelj dohotka" zamjenjuju se riječima:
"isplatitelj mirovine".

U stavku 5. riječi: "700,00 kuna" zamjenjuju se riječima: "1.000,00
kuna", a riječi: "25% zamjenjuju se riječima: "20%".

Članak 11.

U članku 44. stavak 3. mijenja se i glasi:

"(3) Podatke o isplaćenim plaćama i mirovinama i obustavljenom i isplaćenom
porezu iz poreznih kartica posloprimaca i umirovljenika, poslodavac, odnosno
isplatitelj mirovine dostavlja Poreznoj upravi do 31. siječnja tekuće godine
za proteklu godinu."

Članak 12.

U članku 46. stavku 1. riječi: "25%" zamjenjuju se riječima: "20%".

U stavku 1. iza točke 2. dodaje se točka 3. koja glasi:

"3. dohodaka od druge povremene samostalne djelatnosti poduzete s namjerom
ostvarivanja dohotka."

Članak 13.

Članak 49. mijenja se i glasi:

"Porezni obveznici koji počinju obavljati samostalnu djelatnost i porezni
obveznici koji počinju ostvarivati dohodak od nesamostalnog rada neposredno
iz inozemstva dužni su o tome izvijestiti Poreznu upravu u roku od osam
dana od dana početka obavljanja djelatnosti, odnosno od dana početka ostvarivanja
dohotka".

Članak 14.

(1) Članak 51. briše se.

(2) Članak 52. briše se.

(3) Članak 53. briše se.

Članak 15.

Članak 55. briše se.

Članak 16.

U članku 56. stavku 2. riječi: "preko žiro-računa za sve građane" zamjenjuju
se riječima: "preko računa obveznika poreza na dohodak", a riječi: "za
pojedine građane" zamjenjuju se riječima: "za pojedine obveznike poreza
na dohodak".

Članak 17.

Članak 57. mijenja se i glasi:

"(1) Tijela državne uprave i sudbene vlasti i druga državna tijela,
tiijela i službe jedinica lokalne samouprave, fondovi, neprofitne organizacije,
poduzetnici - pravne i fizičke osobe, obavljaju isplate primitaka koji
se smatraju dohotkom obveznicima poreza na dohodak na račun kod ovlaštene
organizacije za platni promet.

(2) Ministar financija može propisati koje se isplate obveznicima poreza
na dohodak mogu obavljati mimo računa kod ovlaštenih organizacija za platni
promet."

Članak 18.

U članku 67. iza stavka 3. dodaje se stavak 4. koji glasi:

"(4) Rješenje kojim se prisilno naplaćuje porez kao i naloge za plaćanje
poreza ovlaštena organizacija za platni promet izvršava prije svih drugih
obveza poreznog obveznika."

Članak 19.

U članku 68. stavak 3. briše se.

Članak 20.

U članku 95. stavak 3. briše se.

Članak 21.

Članak 98. briše se.

Članak 22.

U članku 103. riječi: "1.000,00 do 10.000,00" zamjenjuju se riječima:
"500,00 do 50.000,00".

Članak 23.

U članku 104. stavku 1. riječi: "preko žiro-računa građana" zamjenjuju
se riječima: "preko računa poreznih obveznika".

U stavku 2. riječi: "preko žiro-računa" zamjenjuju se riječima: "preko
računa kod ovlaštene organizacije za platni promet".

Članak 24.

U članku 112. stavci 2., 3., 4., 5. i 6. brišu se.

Članak 25.

Članak 113. mijenja se i glasi:

"(1) Poslodavcem, u smislu ovoga Zakona, smatra se pravna ili fizička
osoba koja zapošljava ili koja je zapošljavala fizičke osobe radi potrebe
obavljanja poslova i koja je fizičkim osobama isplaćivala ili isplaćuje
plaću. Poslodavcem se smatraju i poslovne jedinice (dijelovi poduzetnika)
ako isplaćuju plaću te pravne i fizičke osobe koje za obavljanje poslova
posuđuju radnike trećoj osobi i ustanove mirovinskog i invalidskog osiguranja
glede mirovina koje isplaćuju umirovljenicima kao i isplatitelji stipendija
iznad visine koju određuje ministar financija.

(2) Ovlašćuje se ministar financija da može donijeti propise kojima
se podrobnije razrađuje provedba ovoga Zakona.

(3) Do donošenja propisa iz stavka 2. ovoga članka primjenjivat će se
na odgovarajući način Pravilnik o porezu na dohodak ("Narodne novine",
br. 104/95.) i Pravilnik o amortizaciji ("Narodne novine", br. 91/94.,
8/95 i 10/95.).

Članak 26.

Ovlašćuje se Odbor za zakonodavstvo Zastupničkog doma Sabora Republike
Hrvatske da utvrdi, redakcijski uredi i izda pročišćeni tekst Zakona o
porezu na dohodak.

Članak 27.

Ovaj Zakon stupa na snagu osmoga dana nakon objave u "Narodnim novinama",
a primjenjuje se od 1. siječnja 1997. godine, osim odredaba članka 4.,
članka 5. stavka 2., članka 6. i članka 14. stavka 2. koji se primjenjuju
od dana primjene Zakona o porezu na dodanu vrijednost.

Klasa: 410-01/94-01/01
Zagreb, 6. prosinca 1996.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora **akademik Vlatko Pavletić,** v. r.

Zakon, NN 106/1996-2029